CELEX: 52017PC0806
Language: mt
Date: 2017-12-20 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu

IL-KUMMISSJONI EWROPEA
            Brussell, 20.12.2017
            COM(2017) 806 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja data personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.
            
            
               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-data personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ data personali. 
            
            
               Billi tikkunsidra l-istrateġija politika kif mfassla mill-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operazzjonali tal-awtoritajiet tal-infurzar tal-liġi mal-UE, u l-benefiċċji potenzjali ta’ kooperazzjoni iktar mill-qrib f’dan il-qasam, il-Kummissjoni tqis li huwa neċessarju fuq żmien qasir ma’ tmien pajjiżi, kif identifikat fil-11 ir-rapport ta' progress lejn Unjoni tas-Sigurtà ġenwina u effettiva
                  5
               . 
            
            
               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               .
            
            
               L-Europol ma għandu l-ebda ftehim fis-seħħ ma’ xi pajjiżi f’dan ir-reġjun.
            
            
               Din ir-Rakkomandazzjoni tikkonċerna speċifikament negozjati ma’ Iżrael, għalkemm il-kooperazzjoni ma’ kull pajjiż MENA teħtieġ li tiġi kkunsidrata fil-kuntest tar-reġjun kollu kemm hu.
            
            
               Il-kuntest politiku
            
            
               L-UE u Iżrael żviluppaw relazzjonijiet sodi bbażati fuq il-Ftehim ta’ Assoċjazzjoni tal-1995 (fis-seħħ mill-2000). Kemm l-UE u Iżrael huma ffukati ferm fuq il-ġlieda kontra theddid għas-sikurezza, jiġifieri l-ġlieda kontra t-theddid tat-terroriżmu. Iżrael huwa ferm interessat li tiġi intensifikata l-kooperazzjoni mal-UE dwar il-ġlieda kontra t-terroriżmu (CT). L-ewwel djalogu tal-Ġlieda Kontra t-Terroriżmu u tas-Sigurtà UE-Iżrael seħħ fi Brussell f’Marzu 2015, segwit mit-tieni f’Iżrael f’Settembru 2016. Iż-żewġ partijiet qablu li jikkooperaw f’oqsma bħall-ġlieda kontra l-estremiżmu vjolenti, il-finanzjament tat-terroriżmu, it-terroriżmu mhux konvenzjonali, is-sigurtà tal-avjazzjoni u tat-trasport kif ukoll iċ-ċiberkriminalità. Ġie espress interess biex tissaħħaħ il-kooperazzjoni ma’ aġenziji tal-UE fil-qasam tal-ġustizzja u l-affarijiet interni, b’mod partikolari mal-Europol.
            
            
               Il-Kunsill diġà awtorizza minn qabel in-negozjati bejn l-Europol u Iżrael dwar ftehim ta’ kooperazzjoni operazzjonali
                  8
               . In-negozjati bdew fl-2010 iżda ma setgħux jaslu għal konklużjoni f’dak li kien il-qafas legali antik tal-Europol. F’dan il-kuntest, diġà saru xi laqgħat tekniċi bejn l-Europol u l-awtoritajiet Iżraeljani. 
            
            
               Ħtiġijiet operazzjonali
            
            
               Ibbażat fuq data fis-SOCTA 2017
                  9
                u TE-SAT 2017
                  10
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni ma’ Iżrael hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:
            
            
               Terroriżmu: L-UE u Iżrael jħabbtu wiċċhom ma’ theddida serja maħluqa minn gruppi terroristiċi li joperaw fir-reġjun u globalment. Kooperazzjoni aktar mill-qrib, inkluż l-iskambju ta’ data personali, għandha timmira lejn l-indirizzar tat-theddida mit-terroristi (inklużi ġellieda terroristi barranin) bil-għan li jidentifikaw, jipprevjenu u jipproċedu kontra l-ivvjaġġar tat-terroristi, il-finanzjament tat-terroriżmu kif ukoll l-użu ħażin tal-Internet mit-terroristi.
            
            
               Ċiberkriminalità: Kooperazzjoni ma’ Iżrael għandha tiġi stabbilita b’mod partikolari meta titqies il-kompetenza tagħhom fl-investigazzjoni/it-trattament ta’ ċiberkriminalità b’teknoloġija avvanzata. Il-ħtieġa għal żieda fil-kondiviżjoni tal-intelligence tkun ta’ benefiċċju għal firxa taċ-ċiberkriminalità transnazzjonali jew reati ta’ ċiberkriminalità, inklużi attakki Distribwiti li jwaqqfu s-servizz (DDoS), każijiet ta’ attakki b’muniti kriptografiċi, frodi ta’ kummerċ elettroniku, kompromess fl-email tan-negozju u l-isfruttament sesswali tat-tfal fuq l-internet.
            
            
               2.ELEMENTI ĠURIDIĊI TAR-RAKKOMANDAZZJONI
            
            
               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-data u modi ta’ kooperazzjoni ma’ msieħba esterni. 
            
            
               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.
            
            
               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi ġuridika għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.
            
         
         
            
               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,
            
            
               Wara li kkunsidra r-rakkomandazzjoni mill-Kummissjoni Ewropea, 
            
            
            
               Billi:
            
            
            
               (1)Ir-Regolament (UE) 2016/794 tal-Parlament Ewropew u tal-Kunsill
                  11
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017. 
            
            
               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ data personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi data personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi. 
            
            
               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u l-Istat ta’ Iżrael.
            
            
               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-data personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu.
            
            
               Artikolu 2
            
            
               Id-direttivi tan-negozjati huma stabbiliti fl-Anness.
            
            
               Artikolu 3
            
         
         
            
               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill]. 
            
            
               Artikolu 4
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53.
               
               
                  
                     (2)
                  
                        COM(2015) 185 finali.
               
               
                  
                     (3)
                  
                        Dokument tal-Kunsill 10384/17, 19 ta’ Ġunju 2017.
               
               
                  
                     (4)
                  
                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea 
                  http://europa.eu/globalstrategy/en
                   
               
               
                  
                     (5)
                  
                        COM(2017) 608 finali.
               
               
                  
                     (6)
                  
                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015, 
                  https://www.europol.europa.eu/publications-documents/europol-strategy-2016-2020
                   
               
               
                  
                     (7)
                  
                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.
               
               
                  
                     (8)
                  
                        Id-Deċiżjoni tal-Kunsill 2009/371.
               
               
                  
                     (9)
                  
                        
                  https://www.europol.europa.eu/socta/2017
                   
               
               
                  
                     (10)
                  
                        
                  https://www.europol.europa.eu/sites/default/files/documents/tesat2017.pdf
                  .
               
               
                  
                     (11)
                  
                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53). 
               
            
      
    ---documentbreak--- 
      
         
               IL-KUMMISSJONI EWROPEA
            Brussell,20.12.2017
            COM(2017) 806 final
            ANNESS
            għar-
            Rakkomandazzjoni għal DEĊIZJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta’ Iżrael fil-ġlieda kontra l-kriminalità serja u t-terroriżmu
            
               
         
         
            
               ANNESS 
            
            
               Direttivi li jawtorizzaw il-ftuħ ta’ negozjati għal ftehim bejn l-Unjoni Ewropea u l-Istat ta’ Iżrael dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Iżraeljani fil-ġlieda kontra l-kriminalità serja u t-terroriżmu
            
            
               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.
            
            
               (1)L-għan ta’ dan il-Ftehim għandu jkun li tipprovdi l-bażi legali għat-trasferiment ta’ dejta personali bejn l-Europol u l-awtoritajiet kompetenti ta’ Iżrael rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità u t-terroriżmu serju transnazzjonali, filwaqt li jiżgura salvagwardji adegwati fir-rigward tal-protezzjoni tal-privatezza, tad-dejta personali u tad-drittijiet fundamentali u l-libertajiet tal-individwi.
            
            
               (2)Biex tiġi garantita l-limitazzjoni tal-għan, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li t-trattament tat-terroriżmu u l-prevenzjoni tar-radikalizzazzjoni, it-tfixkil tal-kriminalità organizzata u l-ġlieda kontra ċ-ċiberkriminalità.
            
            
               (3)Il-Ftehim għandu jispjega b’mod ċar u preċiż s-salvagwardji u l-kontrolli meħtieġa fir-rigward tal-protezzjoni tad-dejta personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, fl-iskambju ta’ dejta personali bejn l-Europol u l-awtoritajiet kompetenti ta’ Iżrael.
            
            
               B'mod partikolari:
            
            
               (a)L-għanijiet tal-ipproċessar ta’ dejta personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.
            
            
               (b)Dejta personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-dejta, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-dejta personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Din għandha tkun preċiża u aġġornata. Din ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.
            
            
               (c)It-trasferiment ta’ dejta personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, id-dejta ġenetika u d-dejta dwar is-saħħa u l-ħajja sesswali mill-Europol għandha tkun projbita, sakemm ma jkunx strettament meħtieġ u proporzjonat f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetti għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ dejta personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.
            
            
               (d)Il-Ftehim għandu jiżgura drittijiet li jistgħu jiġu infurzati minn individwi li d-dejta personali tagħhom tiġi pproċessata billi jistabbilixxi regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-dejta tagħha tiġi pproċessata skont il-ftehim, u li jiggarantixxu rimedji effettivi.
            
            
               (e)Il-Ftehim għandu jistabbilixxi regoli dwar il-ħażna, ir-rieżami, il-korrezzjoni u t-tħassir ta’ dejta personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandu wkoll jipprovdi għal salvagwardji fir-rigward tal-ipproċessar awtomatizzat tad-dejta personali. 
            
            
               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-dejta għandhom jiġu indikati. 
            
            
               (g)Il-Ftehim għandu jinkludi l-obbligu li tiżgura s-sigurtà ta’ dejta personali permezz ta’ miżuri tekniċi u organizzazzjonali xierqa, inkluż billi jippermettu li persuni awtorizzati biss ikollhom aċċess għad-dejta personali. Il-Ftehim jinkludi wkoll l-obbligu ta’ notifika f’każ ta’ ksur ta’ dejta personali li tolqot id-dejta trasferita skont il-Ftehim.
            
            
               (h)Trasferimenti ulterjuri ta’ informazzjoni mingħand l-awtoritajiet kompetenti ta’ Iżrael lil awtoritajiet oħra f’Iżrael għandhom jiġu permessi biss għall-finijiet ta’ dan il-Ftehim u għandhom jiġu soġġetti għal kundizzjonijiet xierqa u salvagwardji.
            
            
               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti ta’ Iżrael lil awtoritajiet f’pajjiż terz, bir-rekwiżit addizzjonali li tali trasferimenti għandhom jitħallew isiru biss fir-rigward ta’ pajjiżi terzi li magħhom l-Europol hu intitolat li jittrasferixxi dejta personali abbażi tal-Artikolu 25(1) tar-Regolament (UE) 2016/794.
            
            
               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-dejta b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi ta’ Iżrael li jużaw id-dejta personali/l-informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandhom ikollhom is-setgħa li jisimgħu l-ilmenti mill-individwi dwar l-użu tad-dejta personali tagħhom. L-awtoritajiet pubbliċi li jużaw id-dejta personali għandhom ikunu responsabbli sabiex ikunu konformi mar-regoli dwar il-protezzjoni tad-dejta personali skont il-Ftehim.
            
            
               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament. 
            
            
               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendi dan.
            
         
         
            
               (6)B'konformità mal-politika tal-UE, dan il-Ftehim ma għandux japplika għall-istess żoni ġeografiċi li waqgħu taħt l-amministrazzjoni tal-Istat ta’ Iżrael wara l-5 ta' Ġunju 1967. Din il-pożizzjoni għandha titqies mingħajr ħsara għall-pożizzjoni ta' prinċipju ta’ Iżrael fir-rigward ta' din il-kwistjoni. Kif xieraq, il-Partijiet jaqblu li l-applikazzjoni ta' dan il-Ftehim huwa mingħajr ħsara għall-istatus ta' dawk iż-żoni.
            
            
               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.
            
            
               (8)Fil-kuntest ta’ dawn in-negozjati, il-Kummissjoni għandha tippromwovi l-adeżjoni ta’ Iżrael għall-Konvenzjoni tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Dejta Personali (“Konvenzjoni 108”).
            
            
               (9)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawżola lingwistika f’dan is-sens.